**E L Ő T E R J E S Z T É S**

# Szombathely Megyei Jogú Város Közgyűlésének 2018. február 15-i ülésére

**Javaslat a szombathelyi identitást erősítő program elfogadására**

Szombathely Megyei Jogú Város Közgyűlése a 92/2017. (IV.27.) Kgy. sz. határozatával egyetértett Szombathely Megyei Jogú Város „Európa Kulturális Fővárosa 2023” pályázaton való részvételével, és a pályázat előkészítésére 4 tagú munkacsoportot hozott létre.

A pályázat 2017. december 14. napján került a Közgyűlés által elfogadásra.

A pályázatban több olyan cél került meghatározásra, amely szorosan kötődik a szombathelyi identitáshoz, a pályázatban egy dinamikus, lendületes, a fiatalok számára jelent és jövőt biztosító város képe került megrajzolásra, egy olyan város képe, ahol nemcsak felcseperedni, hanem tanulni, pályát választani, családot alapítani és egészségesen élni is lehet. Ahová nemcsak megérkezni érdemes, hanem maradni is.

Szintén a 2017. december 14. napján tartott ülésén a Közgyűlés a 334/2017.(XII.14.) Kgy. sz. határozatával elhatározta, hogy új, szombathelyi identitást erősítő programot kíván indítani.

Szombathely Megyei Jogú Város Önkormányzata az elmúlt években számos olyan programot valósított meg, továbbá indított el, amelyek országszerte egyedülállók: többek között a „Szombathely, a Segítés Városa”, az „Aktív időskor Szombathelyen” önkormányzati programokat, továbbá a „Szombathely visszavár” ösztöndíjrendszert, a „Szent Márton Esélyegyenlőségi Támogatási Programot”, bevezette a Szent Márton kártyát, és elindításra kerül a STROKE felismerését segítő városi program is. Az előző intézkedések az itt élő közösség kötődését is hivatottak voltak erősíteni a város iránt, ugyanakkor a szombathelyiek összefogásának szép példái is voltak.

Az önkormányzat a jövőben is támogatja a helyi identitás erősítését célzó kezdeményezéseket, sőt egy újabb program elindítása révén keretbe foglalja és bővíti ezen programokat, elősegítve a „szombathelyiség” megélését a születéstől az aktív időskorig. E programokon keresztül elérni kívánt cél a szombathelyiség megfogalmazása, kifejezésre juttatása, a közös pontok megtalálása. Fontos a közös gondolkodás a szombathelyiekkel, ezért **a programot az önkormányzat a szombathelyiekkel együtt írná meg.**

Mára társadalmunk jelentős kommunikációs platformjává váltak a közösségi oldalak, amelyeken keresztül a kommunikáció hagyományos felületein túlmenően lehetőség van a szombathelyiekkel való gyors, közvetlen kommunikációra. Előző lehetőségek felhasználásával a szombathelyiekkel közösen kerülne megfogalmazásra a program elnevezése is (a program nevére felhívás útján javaslatokat kérnénk a szombathelyiektől, amelyeket az EKF munkacsoport értékelne, és a munkacsoport által kiválasztott ötletek közül a szombathelyiek választanák ki a tetszésüket leginkább elnyerő elnevezést. Az ötletgazda önkormányzati elismerésben részesülne.). Előző eljárás szerint kerülhetne megvalósításra a város kabalája, indulója és „tánc fővárosának” egyedülálló, sajátos tánckoreográfiája.

Az Önkormányzat a helyi identitást erősítő programot – fentieken túlmenően - az alábbiak szerint kívánja megvalósítani:

* **Babaköszöntő csomag** összeállítása a Szombathelyen született és Szombathelyen lakó szülők gyermekének. Fontos, hogy olyan emléktárgyat kapjanak az újszülöttek, amelynek „üzenete” van és eszmei értékkel bír a szombathelyiek számára.
* **Minden évben a „Születés Fájának”** elültetése a Csónakázó - tó szigetén. A megelőző évben született szombathelyi gyermekek fájának elültetésére kerülne sor minden év tavaszán, és egy QR kóddal ellátott emléktábla tenné „láthatóvá” az adott évben született gyermekeket. Az elültetett fához várhatóan szívesen fognak visszajárni a szombathelyiek.
* **Szombathelyiséget megjelenítő játékok kitalálása és készítése** a különböző korosztályoknak (pl.: meséskönyv, kirakó (puzzle), színező, mobiltelefonos játék stb.), annak érdekében, hogy a gyermekek, a fiatalok játékos formában, érdeklődési körüknek megfelelően kerüljenek közelebb Szombathelyhez.
* **Asztali – és falinaptár készítése** minden évben, amely üzenetet, képeket hordoz a városról. A naptár bemutatná a város legfontosabb rendezvényeit, épületeit és nevezetességeit, fejlődését.
* **Városismereti vetélkedő** alsó- és felső tagozatosoknak, középiskolásoknak. Fontos, hogy a városban tanuló diákok megismerkedjenek Szombathely történetével, és az utcák, nevezetességek elhelyezkedésével kapcsolatos feladatokban mérjék össze tudásukat. A cél nemcsak a verseny, hanem új információ nyújtása is a diákoknak.
* **Helyismereti társasjáték** készítése a városról. A társasjáték célja, hogy a megyeszékhely nevezetességeit és érdekességeit bemutató társasjáték során bárki megismerhesse Szombathely történelmét, kultúráját, eseményeit és híres személyiségeit.
* Szombathely város legrégebbi (1607.), eredetiben fennmaradt városi **kiváltságlevél hasonmás kiadásának megjelentetése**. A reprezentatív, színes képekkel illusztrált kötet nem pusztán az 1607. évi privilégiumlevél fakszimile változatát tartalmazná, nem egy szakszerű bevezető tanulmányt is, amely áttekintést ad Szombathely város kiváltságainak történetéről, bemutatva az összes ismert oklevél tartalmát és fényképét is;
* **Schönvisner István jezsuita történetíró** 1791-ben latin nyelvet napvilágot látott „**Antiquitatum et Historiae Sabariensis” című könyvének magyar nyelven történő megjelentetése**;
* **Szombathelyi történetek:** rövid, egységes arculatú anekdoták (8-10 sor) elhelyezésea belvárosi házak kapuján, a valamikor ott élt emberekről, életük egy mozzanatáról;
* **nagykorúvá váláskor városi ajándék.** A felnőtté válás, a nagykorúság elérése fontos esemény minden ember életében, amelynek alkalmából a város eszmei értékkel bíró emléktárggyal ajándékozná meg a szombathelyi „fiatal” felnőtteket.
* „**Nászajándék”** a Szombathelyen lakó házasulandók részére**.** Szintén meghatározó esemény a házasságkötés. Az önkormányzat is szeretne szerepet vállalni e fontos napon: a házasulandók részére egy „jegyescsomag” átadásával.
* **A szombathelyi iskolai oktatás** részévé szükséges tenni Szombathely történelmét.

A szombathelyi identitást erősítő programok köre évről évre bővülhetne, amelyre az EKF munkacsoport és a szombathelyiek tennének javaslatot. Előzőek miatt indokolt, hogy az EKF pályázat előkészítésére a 92/2017. (IV.27.) Kgy. számú határozattal létrehozott munkacsoport folytassa munkáját, vegyen részt az identitást erősítő program részletes kidolgozásában, megvalósításában, bővítésében.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. február „ ”**

**/: Dr. Puskás Tivadar :/**

**HATÁROZATI JAVASLAT**

**…./2018. (II.15.) Kgy. számú határozat**

1. Szombathely Megyei Jogú Város Közgyűlése a szombathelyi identitást erősítő program elfogadásáról szóló javaslatot megtárgyalta, és azt az előterjesztés szerinti tartalommal elfogadja.

2. A Közgyűlés felkéri a 92/2017. (IV.27.) Kgy. sz. határozattal felállított munkacsoportot, hogy az „Európa Kulturális Fővárosa 2023” pályázatban megfogalmazott célok megvalósításában, és a szombathelyi identitást erősítő program részletes kidolgozásában és bővítésében vegyen részt, és minden évben tegyen javaslatot további programelemekre.

3. A Közgyűlés felkéri a polgármestert, hogy a részletesen kidolgozott programelemeket terjessze a Közgyűlés elé.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal /1. pont vonatkozásában/

azonnal, illetve minden év február 28. /2. pont vonatkozásában/

2019. december 31. /3. pont vonatkozásában/